YONG วิ่งต่อ 6% ลุ้นแตะไอพีโอ 2.50 บ. โบรกมอง “น้ำท่วม” หนุนยอดขายเพิ่ม
YONG แรงต่อ 6% ลุ้นแตะราคาไอพีโอ 2.50 บาท ฟากโบรกมองแนวโน้มผลงานโต อานิสงส์น้ำท่วมหนุนยอดขายวัสดุก่อสร้างเพิ่ม
YONG แรงต่อ 6% ลุ้นแตะราคาไอพีโอ 2.50 บาท ฟากโบรกมองแนวโน้มผลงานโต อานิสงส์น้ำท่วมหนุนยอดขายวัสดุก่อสร้างเพิ่ม
21 ก.ย. 2565

ผู้สื่อข่าวรายงานว่า วันนี้ (21 ก.ย.65) ราคาหุ้น บริษัท ยงคอนกรีต จำกัด (มหาชน) หรือ YONG ณ เวลา 10:22 น. อยู่ที่ระดับ 2.42 บาท บวก 0.14 บาท หรือ 6.14% สูงสุดที่ระดับ 2.50 บาท ต่ำสุดที่ระดับ 2.30 บาท ด้วยมูลค่าการซื้อขาย 179.51 ล้านบาท

โดยราคาหุ้น YONG ปรับตัวเพิ่มขึ้นต่อเนื่องจากวานนี้จนใกล้แตะราคาไอพีโอที่ 2.50 บาท
ด้าน บล.ดาโอ (ประเทศไทย) ระบุในบทวิเคราะห์ก่อนหน้านี้ มีมุมมองเป็นบวกต่อหุ้นกลุ่มวัสดุก่อสร้างและสินค้าตกแต่งซ่อมแซมได้รับอานิสงส์หลังน้ำท่วม จากแนวโน้มปริมาณฝนยังคงสูงต่อเนื่องในเดือน ก.ย. 65
ขณะที่ก่อนหน้านี้ นายสรรเพชญ ศลิษฏ์อรรถกร กรรมการผู้จัดการ YONG กล่าวว่า การที่ภาพรวมผลการดำเนินงานของปี 65 บริษัทตั้งเป้าหมายมีรายได้จากการขายและบริการเติบโต 10-15% หรืออยู่ที่ระดับ 1,000 ล้านบาท เมื่อเทียบกับปี 64 ที่มีรายได้จากการขายและบริการ 715 ล้านบาท เป็นไปตามการทยอยรับรู้รายได้จากงานในมือ (Backlog) มูลค่ากว่า 200 ล้านบาท ซึ่งจะรับรู้รายได้ภายในปีนี้เป็นส่วนใหญ่ และที่เหลือรับรู้ในเดือน ม.ค.66 บวกกับฟื้นตัวของอุตสาหกรรม และความต้องการผลิตภัณฑ์ในตลาดยังสูง โดยเฉพาะกลุ่มลูกค้าภาคอสังหาริมทรัพย์ ทำให้มีคำสั่งซื้อ (Order) เข้ามาต่อเนื่อง
โดยบริษัทได้มีการเข้าไปประมูล หรือเจรจารับงานเจ้ามาเสริมพอร์ตเพิ่มเติม แต่ยังไม่สามารถรับงานทันความต้องการ (ดีมานด์) ของลูกค้าในตลาดที่มีอยู่ค่อนข้างมากได้เต็มที่นัก เนื่องจากโรงงานแต่ละแห่งของ YONG มีอัตรากำลังการเดินเครื่องจักรผลิตสูง 70-90% แล้ว นอกจากนี้ ปัจจุบันอยู่ระหว่างการขยายโรงงาน และกำลังการผลิต เชื่อว่าจะช่วยให้สามารถรับงานได้เต็มที่ตั้งแต่ช่วงไตรมาส 4/65 เป็นต้นไป และสร้างการเติบโตได้มากขึ้น
สำหรับแผนการขยายธุรกิจ แบ่งเป็น 1.ลงทุนก่อสร้างโรงงาน 3 โรงใหม่ อ.บางเลน จ.นครปฐม เพื่อขยายกำลังการผลิต ได้แก่ การผลิตเสาเข็มจาก 37,700 ลูกบาศก์เมตร (ลบ.ม.) ต่อปี เป็น 64,580 ลบ.ม.ต่อปี การผลิตแผ่นพื้นสำเร็จรูป 1,670 ลบ.ม.ต่อปี เป็น 15,110 ลบ.ม.ต่อปี และการขยายกำลังผลิตโรงงานคอนกรีตผสมเสร็จ 30,000 ลบ.ม.ต่อปี เป็น 130,800 ลบ.ม.ต่อปี คาดว่าจะเริ่มเดินเครื่องจักรเชิงพาณิชย์ได้ในไตรมาส 4/65 และพัฒนาระบบที่เกี่ยวข้องรวมถึงรายจ่ายฝ่ายทุน (Capital Expenditure) มูลค่า 120 ล้านบาท
2.ใช้เป็นเงินลงทุนในการก่อสร้างโรงงานคอนกรีตผสมเสร็จ อ.บางใหญ่ จ.นนทบุรี มูลค่า 20 ล้านบาท โดยจะทำให้มีกำลังการฺผลิตคอนกรีตผสมเสร็จสูงสุด 100,800 ลบ.ม.ต่อปี คาดว่าจะเริ่มเดินเครื่องจักรเชิงพาณิชย์ได้ภายในเดือน ก.ย. 65 รวมไปถึงในอนาคตมีแผนขยายโรงงานเพิ่มใน จ.ระยอง บนพื้นที่กว่า 70 ไร่ เพื่อรองรับตลาดโซนเศรษฐกิจพิเศษพัฒนาระเบียงเขตเศรษฐกิจตะวันออก (EEC) มูลค่า 350 ล้านบาท ถือเป็นการขยายฐานลูกค้า และฐานรายได้ใหม่ของบริษัทด้วย
ขณะที่ทิศทางผลการดำเนินงานในไตรมาส 2/65 เห็นสัญญาณการฟื้นตัวที่ดีมาก เมื่อเทียบกับไตรมาส 1/65 อย่างไรก็ตามได้กำหนดประชุมคณะกรรมการบริษัท เพื่ออนุมัติ และประกาศงบในวันที่ 10 ส.ค. 65
ส่วนทิศทางในช่วงครึ่งปีหลังของปี 65 น่าจะเห็นการเติบโตที่โดดเด่นกว่าช่วงครึ่งปีแรก เนื่องจากการฟื้นตัวของอุตสาหกรรมภาคการก่อสร้าง และภาคอสังหาริมทรัพย์ ทำให้มีคำสั่งซื้อ (ออเดอร์) และทยอยรับรู้รายได้มากขึ้น แม้ว่าในช่วงไตรมาส 3/65 จะเป็นฤดูฝน และกระทบต่องานติดตั้งบางช่วงที่ฝนตกหนัก หรือหลายวัน แต่ยังบริหารจัดการได้ดี และในส่วนของการส่งมอบสินค้าก็ทำได้ดีเช่นกัน